מייקל ג'ונסון

מייקל דוויין ג'ונסון (באנגלית: Michael Duane Johnson‏; נולד ב-13 בספטמבר 1967) הוא אתלט אמריקני בעבר, אלוף אולימפי (ברצלונה 1992, אטלנטה 1996 וסידני 2000) בעל 4 מדליות זהב, אלוף עולם (טוקיו 1991, שטוטגרט 1993, גטבורג 1995, אתונה 1997 וסביליה 1999) בעל 8 מדליות זהב, שיאן העולם הנוכחי (2017) בריצת שליחים 4x400 מטר, ושיאן העולם בעבר בריצת 200 מטר ובריצת 400 מטר. ג'ונסון זכה פעמיים בתואר אתלט השנה בעולם מטעם התאחדות האתלטיקה הבינלאומית (IAAF) בשנים 1996 ו-1999. נודע בזכות סגנון הריצה הייחודי שלו: גב זקוף וצעדים קטנים, שהקנה לו את הכינוי "ברווז". נחשב על ידי רבים כאחד מגדולי האצנים אי פעם למרחקים קצרים. ג'ונסון נולד בדאלאס, טקסס. הוא סיים את לימודיו באוניברסיטה ביילור בשנת 1990, שם התחרה בתחרויות אתלטיקה, וזכה בהן בכמה מדליות זהב. הפריצה שלו לעולם האתלטיקה הייתה באליפות העולם באתלטיקה שנערכה בטוקיו, יפן בשנת 1991 כשזכה במדליית זהב בריצת 200 מטר בתוצאה של 20.01 שניות. שבועיים לפני אולימפיאדת ברצלונה (1992) קיבל ג'ונסון הרעלת מזון במסעדה בספרד, דבר שגרם לו לאבד משקל, ולסיים במקום ה-12 בריצת 200 מטר בתוצאה חלשה עבורו של 20.78 שניות. הוא השתתף בריצה המסיימת של המשחקים האולימפיים וזכה במדליית זהב בריצת שליחים 4x400 מטר, בשיא עולם חדש של 2:55.74 דקות. באליפות העולם שנערכה בשטוטגרט, גרמניה בשנת 1993 זכה ג'ונסון בשתי מדליות זהב, בריצת 400 מטר בתוצאה של 43.65 שניות ובריצת שליחים 4x400 מטר בשיא עולם חדש של 2:54.29 דקות (הנוכחי, 2017), תוך כדי שהוא רץ את ה-400 מטרים שלו בריצה המהירה בהיסטוריה - 42.94 שניות, אולם בשל היותה של ריצה זו חלק ממרוץ שליחים, שיא זה לא נרשם מעולם. באליפות העולם שנערכה בגטבורג, שוודיה בשנת 1995, זכה ג'ונסון בשלוש מדליות זהב, לראשונה בריצת 200 מטר בשיא תחרות חדש של 19.79 שניות, בריצת 400 מטר בשיא תחרות חדש נוסף של 43.39 שניות ובריצת שליחים 4x400 מטר בתוצאה של 2:57.32 דקות. במבחנים האמריקאים לאולימפיאדת אטלנטה (1996) קבע ג'ונסון בריצת 200 מטר שיא עולם חדש של 19.66 שניות, שיפור לשיא בן 17 השנים של פייטרו מניאה מאיטליה שעמד על 19.72 שניות. למשחקים עצמם הוא הגיע במטרה לעשות את מה שאיש לא עשה קודם לכן, לזכות במדליית זהב בריצות 200 מטר ו-400 מטר. רבים חשבו כי זה בלתי אפשרי, בשל לוח הזמנים הצפוף של שתי התחרויות, אולם ג'ונסון הוכיח שזה אפשרי. ב-29 ביולי הוא ניצח בריצת 400 מטר בשיא אולימפי חדש של 43.49 שניות, כמעט שנייה מהר יותר מהמקום השני. שלושה ימים לאחר מכן ב-1 באוגוסט ניצח בריצת 200 מטר, בשיא עולם חדש של 19.32 שניות, שיפור של 34 מאיות, השיפור הגדול ביותר שנעשה לשיא העולם בריצת 200 מטר. באליפות העולם שנערכה באתונה, יוון בשנת 1997, הוא הגן בפעם השלישית על תוארו וזכה במדליית זהב בריצת 400 מטר בתוצאה של 44.12 שניות. באליפות העולם שנערכה בסביליה, ספרד בשנת 1999, זכה ג'ונסון בשתי מדליות זהב, בריצת 400 מטר בשיא עולם חדש של 43.18 שניות שיפור ב-11 מאיות השנייה לשיא בן 11 השנים של בוץ' ריינולדס ובריצת שליחים 4x400 מטר בתוצאה של 2:56.45 דקות. ג'ונסון סיים את הקריירה שלו באולימפיאדת סידני (2000), כשזכה בשתי מדליות זהב, בריצת 400 מטר בתוצאה של 43.84 שניות ובריצת שליחים 4x400 מטר בתוצאה של 2:56.35 דקות. מאוחר יותר, מדליות הזהב שזכה בהן בריצת השליחים באליפות העולם בסביליה ובאולימפיאדת סידני, נשללו ממנו כאשר התגלה שאחד מחבריו לקבוצה, אנטוניו פטיגרו, השתמש בסמים אסורים. מאז משמש ג'ונסון בעיקר כפרשן ספורט. מדיה וקבצים בנושא מייקל ג'ונסון בוויקישיתוף מייקל ג'ונסון, באתר הוועד האולימפי הבין-לאומי מייקל ג'ונסון, באתר olympedia.org מייקל ג'ונסון, באתר התאחדות האתלטיקה הבין-לאומית עמרי פולק, מייקל ג'ונסון - הברווזון המעוטר, באתר ynet, 1 באוגוסט 2008 מייקל ג'ונסון, באתר אנציקלופדיה בריטניקה (באנגלית)